arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Frv. það, sem hér er til umr., er komið frá Nd. þar sem gerð var á því breyting eftir að það hafði verið afgreitt úr þessari hv. deild. Sú breyting, sem Nd. samþykkti, er í þá veru, að á eftir 3. gr. komi ákvæði til bráðabirgða sem hljóðar svo, með leyfi forseta: „Við hinar almennu sveitarstjórnarkosningar, sem fram eiga að fara 22. maí 1982, skal leggja kjörskrá fram einum mánuði fyrir kjördag og skal hún liggja frammi í tvær vikur.“ Þessi brtt. er flutt að tilmælum Hagstofunnar svo að allt megi með réttu og vel fram fara í sambandi við þessar kosningar. Allshn. þessarar deildar hefur fjallað um till. og mælir fyrir sitt leyti með því, að hún verði samþykkt.
Þingræður haldnar á Alþingi Íslendinga



Herra forseti. Hæstv. iðnrh. mun hafa lagt til að þessu máli yrði vísað til fjvn. Mér finnst það óeðlileg afgreiðsla á máli sem þessu, og ég hygg að það séu vart finnanleg dæmi fyrir því, að efnislegu máli eins og þessu sé vísað til fjvn. Ég tel að það eigi miklu frekar heima í atvmn., sé þess eðlis. Ég legg því til að þessu máli sé vísað til atvmn. í Sþ. Ég tel að það sé óeðlilegt, hvort sem um er að ræða hæstv. ráðh. eða einstaka þm., að menn geti lagt til að málum sé vísað til þeirrar nefndar sem hentar best í vissum tilfellum, heldur hljóti efnisatriði og efnishlið málsins að ráða því, til hvaða nefndar málið fer. Ég legg til að málinu verði vísað til atvmn.
Þingræður haldnar á Alþingi Íslendinga



Mér hefur borist svohljóðandi bréf: „Alþingi, 23. apríl 1982. Formaður þingflokks Sjálfstfl. hefur í dag ritað mér á þessa leið: „Samkvæmt beiðni Péturs Sigurðssonar, 1. landsk. þm., sem vegna utanfarar í opinberum erindum mun ekki geta sótt þingfundi á næstunni, leyfi ég mér samkv. 138. gr. laga um kosningar til Alþingis að óska þess, að 2. varamaður landsk. þm., Ragnhildur Helgadóttir, taki sæti á Alþingi í fjarveru hans.“ Þetta er yður, herra forseti, hér með tilkynnt með ósk um að þér látið fram fara rannsókn kjörbréfs í sameinuðu þingi. Sverrir Hermannsson, forseti Nd.“ Eins og fram kemur í bréfinu hefur Ragnhildur Helgadóttir ekki átt sæti á Alþingi á þessu kjörtímabili sem varamaður landsk. þm. og þarf því rannsókn kjörbréfs að fara fram. Vil ég biðja kjörbréfanefnd að taka það til athugunar og verður fundi frestað á meðan. - Fundarhlé.



Herra forseti. Kjörbréfanefnd hefur haft til athugunar kjörbréf Ragnhildar Helgadóttur, sem er 2. varamaður landsk. þm. Sjálfstfl., og nefndin leggur til að kjörbréfið verði tekið gilt og kosningin líka.
Þingræður haldnar á Alþingi Íslendinga



Herra forseti. Þetta frv. er árlegur uppvakningur vinstri stjórnarinnar, sem hóf þessa skattlagningu með lögum nr. 112/1978. Sjálfstæðismenn eru andvígir þessum skatti og þess vegna segi ég nei.



Herra forseti. Þegar ríkisstjórn Ólafs Jóhannessonar var mynduð gerðu Alþfl. og Alþb. kröfu til þess, að þessi skattur yrði lagður á, og það var gert. Þegar fjárlög voru til meðferðar í ríkisstj. í haust gerði ég óformlegan fyrirvara varðandi fjóra skatta, þennan skatt á verslunar- og skrifstofuhúsnæði, launaskatt, aðstöðugjald og stimpilgjald af afurðalánum. Þegar ríkisstj. gekk frá yfirlýsingu sinni um aðgerðir í efnahagsmálum varð samkomulag um að lækka launaskattinn um 1%, stimpilgjald af afurðalánum úr 1% niður í 0.3% og stefnt að því að samræma aðstöðugjald. Hins vegar varð ekki samkomulag um að fella þennan skatt niður. Ég segi því já.



Herra forseti. Ég hef áður í þessum umr. gert grein fyrir afstöðu Alþfl. til þessa máls. Vegna fornra tengsla við þennan skatt veitti Alþfl. honum nokkurt brautargengi um sinn. Þeim stuðningi er nú lokið. Við teljum að þessi skattur eigi ekki rétt á sér, og því segi ég nei.



Herra forseti. Öndvert við hæstv. viðskrh. vil ég segja: Hið góða sem ég vil, það gjöri ég, hið vonda sem ég vil ekki, það gjöri ég ekki. Ég segi því nei.



Herra forseti. Þetta er sá skattur sem ég samþykki með hvað mestri ánægju. Ég segi já.
Þingræður haldnar á Alþingi Íslendinga



Herra forseti. Fyrir þessu þingi hefur legið frv. um dýralækna, en því hefur nú verið vísað af hv. Ed. til ríkisstj. Þar sem landbn. telur mjög brýnt að breyting á dýralæknaskipuninni verði lögfest á þessu þingi hefur frv., sem ég mæli nú fyrir, verið flutt. Ég tel óþarfa að ræða málið frekar, en þar sem nefnd, landbn., flytur frv. legg ég til að því verði ekki vísað til nefndar, heldur til 2. umr. Ég óska mjög eftir því að hæstv. forseti vildi taka frv. fyrir á fleiri fundum þannig að það kæmist til Ed. n.k. mánudag.



Frá því er að segja, eins og gefur að skilja, að engin vinnubrögð eru að frv. sigli í gegn án þess að mönnum gefist neitt færi á að kynna sér það, enda þótt menn hafi að vísu haft þennan málatilbúnað innifólginn í stærra frv. En rétt er að þetta frv. er flutt af nefnd. Ég hygg þó að ef gott samkomulag næst um þetta mál muni ég beita mér fyrir því, að það nái afgreiðslu í hv. deild á mánudag. En ég vil helst hafa þann hátt á, að málið fari til landbn. og við fáum hér, hv. þdm., á borð okkar skýrgreiningu á hvers vegna málum er svo komið sem raun ber vitni um vegna flutnings þessa frv. og á þeirri nauðsyn sem til ber að frv. verði að lögum, af því að telja verður að það sé á tæpasta vaði að upp verði tekið, þótt að hluta sé, úr frv. á sama þingi, úr frv. sem hefur verið fellt í annarri hvorri deild. En eftir sem áður hygg ég að þessi framgangsmáti ætti að vera nægjanlegur og viðhef hann.
Þingræður haldnar á Alþingi Íslendinga



Kristinn Guðmundsson fyrrv. utanríkisráðherra og sendiherra andaðist s.l. föstudag, 30. apríl, á áttugasta og fimmta aldursári. Hann tók sæti hér á Alþingi tvisvar skamma stund sem varaþingmaður á árunum 1947 og 1949, en átti síðan setu á Alþingi sem utanríkisráðherra þrjú þing á kjörtímabilinu 1953-1956. Kristinn Guðmundsson var fæddur 14. október 1897 að Króki á Rauðasandi. Foreldrar hans voru Guðmundur bóndi og hreppstjóri þar, síðar í Lögmannshlíð í Glæsibæjarhreppi Sigfreðsson og Guðrún Júlíana, kona hans, Einarsdóttir Thoroddsens. Kristinn stundaði nám í ungmennaskólanum á Núpi í Dýrafirði 1914–1916, en lauk síðan stúdentsprófi utanskóla frá Menntaskólanum í Reykjavík vorið 1920. Hann las lögfræði við Háskóla Íslands veturinn 1920–1921, en nam síðan hagfræði og lögfræði við háskólann í Kiel 1921 og 1923–1926 og í Berlín 1921–1923. Árið 1926 lauk hann doktorsprófi við háskólann í Kiel. Á árunum 1926–1929 vann hann við einkakennslu og verslun í Reykjavík og Hamborg. Fastur kennari við Menntaskólann á Akureyri var hann 1929–1944 og stundakennari þar 1944–1953, en var á þeim árum að aðalstarfi skattstjóri á Akureyri. Haustið 1953 varð hann utanríkisráðherra og gegndi ráðherrastörfum fram í júlí 1956. Nokkru síðar var hann skipaður sendiherra Íslands í Stóra-Bretlandi og í ársbyrjun 1961 varð hann sendiherra í Sovétríkjunum. Af sendiherrastörfum lét hann sjötugur í árslok 1967 og átti upp frá því heimili í Reykjavík. Kristinn Guðmundsson var frá æskuárum mikill námsmaður, jafnt í skólum sem utan skóla. Með aldri varð hann fjölfróður menntamaður og miðlaði námsmönnum af víðtækum fróðleik sínum og þekkingu. Á starfsárum sínum í Sovétríkjunum á sjötugsaldri hóf hann af kappi nám í rússnesku. Á Akureyri voru honum falin ýmis störf í þágu bæjarfélagsins og þar var hann bæjarfulltrúi 1950-1953. Hann var ágætur liðsmaður í stjórnmálaflokki og honum voru falin vandasöm ráðherrastörf á umbrotatímum. Með góðvild og drengskap ávann hann sér hvarvetna vinsældir í störfum. Gilti það um kennslustörf, skattheimtu, stjórnmálabaráttu og ráðherradóm. Síðasta áratug starfsævi sinnar gegndi hann með sæmd og háttprýði mikilvægum störfum fyrir þjóð sína á erlendum vettvangi. Ég vil biðja hv. alþm. að minnast Kristins Guðmundssonar með því að rísa úr sætum.-
Þingræður haldnar á Alþingi Íslendinga



Herra forseti. Fjh.- og viðskn. þessarar deildar hefur fjallað um þetta frv. Eins og fram kemur í grg. með frv. er hér um að ræða lið í aukinni samvinnu Norðurlanda um verkefni utan Norðurlanda í því skyni að efla atvinnu og atvinnulíf á Norðurlöndum og einnig samskipti Norðurlanda við þróun atvinnulífs annars staðar í veröldinni. Hér er um að ræða ákveðna tilraunastarfsemi í nokkur ár. Það er sameiginlegt álit okkar í nefndinni, að Íslendingar eigi að taka þátt í þessari samvinnu Norðurlandaþjóðanna. Hliðstæð frv. hafa verið lögð fyrir þjóðþing annarra Norðurlanda. Leggjum við til að frv. verði samþykkt.



Herra forseti. Ég vil aðeins taka fram að það varð samkomulag um það í ríkisstj. að hæstv. dómsmrh. flytti þetta mál. Það er gert vegna þess að hann fer með starf samstarfsráðherra í Norðurlandasamstarfi, en eins og hv. þm. er kunnugt fer viðskrn. með þau mál sem varða skipti Íslands við alþjóðlegar fjármálastofnanir. - Ég vil aðeins taka það fram til upplýsingar að það varð samkomulag um að hafa þennan hátt á eins og hefur verið áður um málefni Norræna fjárfestingarbankans.



Herra forseti. Félmn. hefur haft 242. mál til athugunar, sem fjallar um orlof, og varð sammála um að flytja brtt. sem er prentuð á þskj. 866. Leggjum við til að hún verði samþykkt.
Þingræður haldnar á Alþingi Íslendinga



Herra forseti. Það frv., sem ég mæli hér fyrir í fjarveru hæstv. fjmrh., fjallar um heimild fyrir ríkisstj. til að veita sjálfskuldarábyrgð á lánum til kaupa á ferjuskipi Skallagríms. Frv. hefur sætt meðferð í hv. Nd. og var samþ. þar samhljóða. Fjh.- og viðskn. skilaði sameiginlegu áliti um frv., en lagði til að því yrði þó breytt með þeim hætti að við upphaflega 1. gr. þess bættist ný mgr. á þessa leið: „Áður en ábyrgð er veitt skal hlutafé félagsins aukið í samráði við ríkisstj.“ Í frv. er gert ráð fyrir að ábyrgð verði veitt fyrir allt að 80% af kaupverði skipsins samkv. venjulegum reglum. Hér er um það að ræða að skapa forsendur til þess að unnt verði að endurnýja þetta mikilvæga samgöngutæki. Ég leyfi mér að leggja til, herra forseti, að frv. verði að lokinni þessari umr. vísað til 2. umr. og hv. fjh.- og viðskn.
Þingræður haldnar á Alþingi Íslendinga



Herra forseti. Þegar þetta frv. um skattskyldu innlánsstofnana var hér til umr. lögðum við fulltrúar stjórnarandstöðunnar fram nál. þar sem var rækilega rökstutt að frv. þetta væri með mörgum ágöllum, það væri algerlega ófullburða, auk þess sem ekki hefðu fengist nein svör um það, hvort gert væri ráð fyrir að umræddur skattur yrði borinn af bönkunum þannig að eiginfjárstaða þeirra mundi rýrna eða útlánsvextir hækka eða innlánsvextir lækka. Engin svör fengust við þeim spurningum. Frv. þetta er með sömu ágöllum þrátt fyrir ítarlega meðferð Nd. Við erum mótfallnir slíkum vinnubrögðum og munum greiða atkv. á móti frv.



Þar sem þetta mun vera síðasti fundur þessarar hv. deildar á þessu þingi vil ég nota þetta tækifæri til þess að þakka hv. þdm. fyrir ágæta samvinnu á þessu þingi, samvinnu og samveru sem hefur ætíð verið svo sem best verður á kosið. Ég vil þakka skrifurum deildarinnar fyrir ágæt störf þeirra og sömuleiðis varaforsetum fyrir þá aðstoð sem þeir hafa veitt mér löngum stundum. Skrifstofustjóra Alþingis og öðru starfsfólki Alþingis færi ég alúðarþakkir fyrir annasöm og vandamikil störf. Öllum utanbæjarmönnum óska ég góðrar heimferðar og ánægjulegrar heimkomu og fjölskyldum ykkar allra árna ég alls velfarnaðar. Ég vona að við megum öll hittast heil hér á hausti komanda þegar Alþingi kemur saman á ný.



Herra forseti. Fyrir hönd okkar þdm. vil ég þakka forseta góðar óskir í okkar garð. Jafnframt vil ég þakka honum fyrir í senn réttláta og röggsama fundarstjórn og umburðarlyndi við okkur þdm. Ég ber einnig þakkir okkar þdm. til skrifstofustjóra Alþingis og alls starfsfólks þingsins. Ég vil jafnframt flytja hæstv. forseta, fjölskyldu hans og starfsfólki þingsins velfarnaðaróskir okkar allra á komandi sumri. Ég bíð hv. þdm. að taka undir þessar óskir með því að rísa úr sætum. - Deildarmenn risu úr sætum.



Ég vil þakka hv. 2. þm. Reykn. fyrir góð orð og hlý í minn garð og minnar fjölskyldu og þakka hv. þdm. fyrir að taka undir þær óskir. Ég endurtek svo einlægar óskir í garð ykkar allra. - Fundi er slitið.
Þingræður haldnar á Alþingi Íslendinga



Jón Helgason er rétt kjörinn forseti sameinaðs Alþingis. Ég óska honum heilla og bið hann að taka við störfum.
Þingræður haldnar á Alþingi Íslendinga



Mér hefur borist svohljóðandi bréf: „Reykjavík, 5. nóv. 1982. Þar sem ég er á förum til útlanda í opinberum erindum mun ég ekki geta sótt þingfundi á næstunni. Leyfi ég mér því með skírskotun til 138. gr. laga um kosningar til Alþingis að óska þess, að 1. varamaður Alþb. í Norðurlandskjördæmi eystra, Soffía Guðmundsdóttir tónlistarkennari á Akureyri, taki sæti á Alþingi í fjarveru minni. Stefán Jónsson, 4. þm. Norðurl. e.“ Soffía Guðmundsdóttir hefur áður tekið sæti á Alþingi á þessu kjörtímabili og þarf því ekki að fara fram rannsókn á kjörbréfi hennar. Býð ég hana velkomna til starfa.
Þingræður haldnar á Alþingi Íslendinga



Herra forseti. Heilbr.og trn. Ed. hefur haft til umfjöllunar 112. mál, þ.e. frv. til breytinga á lögum um eftirlaun til aldraðra. Eins og fram kemur í nál. var n. sammála um afgreiðslu frv. og mælir með samþykkt þess ásamt með brtt. sem flutt er á sérstöku þskj. Það frv., sem hér er til umfjöllunar, gerir í fyrsta lagi ráð fyrir framlengingu á verðtryggingarákvæðum í eftirlaunum til aldraðra og í öðru lagi er breyting að því er varðar dagsetningar vegna gjalddaga áætlaðs framlags áranna 1983 og 1984. Sú brtt., sem ég gat um áðan og nefndin flytur, er fyrst og fremst flutt til að sýna þann vilja sem ríkir, þ.e. að greiðslum vegna þriggja stiganna verði létt af Atvinnuleysistryggingasjóði í áföngum, enda kemur það fram í fjárlagafrv. fyrir næsta ár að þar er gert ráð fyrir greiðslu á 5.5 millj. í þessu skyni. Við töldum ekki fært í nefndinni að segja til um í dagsetningum hvenær þessi yfirtaka skyldi verða að fullu, en það varð að ráði að láta koma fram með þessari brtt. hver hinn óyggjandi vilji væri meðal nm. í þessu tilliti. Fjarverandi afgreiðslu þessa máls í n. voru Karl Steinar Guðnason og Gunnar Thoroddsen, eins og fram kemur í nál. Ég tel ekki ástæðu til að fjalla um þetta frekar. Eins og fram hefur komið og fram kom í n. er þetta algert samkomulagsmál og stíga allir fram sem einn maður um afgreiðslu þess.
Þingræður haldnar á Alþingi Íslendinga



Herra forseti. Fjh.- og viðskn. Nd. hefur fjallað um mál þetta. Gerð var ágæt grein fyrir málinu við 1. umr. Ég sé ekki ástæðu til að endurtaka það, en vil taka fram að nefndin leggur til að frv. verði samþykkt.



Herra forseti. Hér er um að ræða frv. til l. um framlengingu á lögum sem sett voru fyrir ári um gjald af innfluttum húsum til samræmis við gjaldtöku innanlands. Nefndin leggur til að frv. verði samþykkt, en einstakir nm. áskilja sér rétt til að flytja eða fylgja brtt.
Þingræður haldnar á Alþingi Íslendinga



Herra forseti. Allshn. Nd. hefur haft til athugunar frv. til l. um breytingu á lögum nr. 52 frá 1959, um kosningar til Alþingis. Frv. þetta gengur út á það að á umslögum utan um utankjörfundaratkvæði skuli skrá nafnnúmer kjósenda. Nefndin er sammála um að mæla með því við deildina að frv. verði samþykkt. Tveir nm., Ólafur Þ. Þórðarson og Vilmundur Gylfason, voru fjarverandi við afgreiðslu málsins.
Þingræður haldnar á Alþingi Íslendinga



Herra forseti. Fjh.og viðskn. Ed. hefur tekið til meðferðar frv. til l. um breytingu á lögum um Lífeyrissjóð bænda. Hér er um að ræða framlengingu á verðtryggingarákvæðum um greiðslu verðtryggðs lífeyris til bænda og er í samræmi við frv. sem hefur verið flutt hér áður, frv. til l. um breytingu á lögum um eftirlaun til aldraðra. Mál þetta er Nd.-mál og þar var það samþykkt ágreiningslaust í n. Í fjh.- og viðskn. Ed. er málið einnig án ágreinings og segir í nál. að n. hafi fjallað um frv. og leggi til að það verði samþykkt. Undir það rita Ólafur Ragnar Grímsson, Kjartan Jóhannsson, Guðmundur Bjarnason, Eyjólfur Konráð Jónsson, Davíð Aðalsteinsson, Lárus Jónsson og Gunnar Thoroddsen.



Herra forseti. Fjh.og viðskn. Ed. hefur tekið til meðferðar frv. til l. um breytingu á lögum um tollskrá o.fl. með áorðnum breytingum. Hér er um að ræða frv., sem er framlenging á lögum nr. 83 frá 1981, þar sem fjmrh. var veitt heimild til þess að leggja jöfnunarálag á hús og húshluta í tilteknum tollskrárnúmerum. Í frv. þessu felst að gildistími laganna er framlengdur frá 31. des. 1982 til 31. des. 1983. Í nál. segir: „Nefndin hefur fjallað um frv. og leggur til að það verði samþykkt. Einstakir nm. áskilja sér rétt til að flytja og fylgja brtt.“ Undir nál. rita Ólafur Ragnar Grímsson, Kjartan Jóhannsson, Guðmundur Bjarnason, Lárus Jónsson, Davíð Aðalsteinsson, Eyjólfur Konráð Jónsson og Gunnar Thoroddsen.
Þingræður haldnar á Alþingi Íslendinga



Herra forseti. Ég vil aðeins segja frá því að hv. heilbr.- og trn. Nd. sat fund með Ed.mönnum til að fjalla um fram komna breytingu og raunar frv. allt. Við höfum orðið sammála um að fallast á breytinguna sem liggur fyrir á þskj. 199. Hún er í því fólgin að lögin fá svokallað sólarlagsákvæði. Hér segir með leyfi forseta: „Lög þessi gilda frá 1. jan. 1983 til 31. des. 1987.“ Heilbr.- og trn. er sammála þessari breytingu.



Þar sem þetta er síðasti fundur fyrir jólahlé vil ég þakka hv. þdm. fyrir samstarfið það sem af er þessu þingi svo og skrifstofustjóra og starfsliði Alþingis öllu. Ég óska hv. þdm. og fjölskyldum þeirra gleðilegrar jólahátíðar og góðs komandi árs. Þeim sem eiga um langan veg heim að sækja óska ég góðrar heimferðar og heimkomu og bið að vér megum allir heilir hittast á nýju ári að starfa á hinu háa Alþingi.



Herra forseti. Ég vil fyrir hönd þdm. þakka hæstv. forseta hlýleg orð og góðar kveðjur okkur til handa. Ég þakka honum fyrir skörulega, glaðværa og réttláta fundarstjórn á þessu þingi sem fyrr. Ég óska honum og fjölskyldu hans gleðilegra jóla og vænti þess, að við hittum hann heilan og hressan að jólahaldi loknu. Ég vil ennfremur þakka skrifstofustjóra og starfsliði öllu samstarfið og árna þeim öllum gleðilegra jóla. Ég vil biðja þdm. að rísa úr sætum og taka undir orð mín. Deildarmenn risu úr sætum.



Ég vil þakka hv. 1. þm. Norðurl. v. fyrir góð orð og hlý í minn garð og fjölskyldu minnar og hv. þdm. fyrir undirtektir þeirra. Ég ítreka kveðjur mínar og óskir til handa hv. þdm. og segi þessum fundi slitið.
Þingræður haldnar á Alþingi Íslendinga



Ég vil leyfa mér að óska hv. þdm. gleðilegs árs og þakka þeim hið liðna ár. Sömuleiðis starfsfólki Alþingis. Ég vænti þess, að hið nýbyrjaða ár verði okkur öllum til heilla.



Herra forseti. Ég kveð mér hljóðs einungis til þess að þakka hv. þm. Ólafi Ragnari Grímssyni fyrir það sjónarspil sem hann setti hér upp fyrir okkur áðan. Það var mjög æskilegt að fá rækilega úr því skorið, hve djúpstæður ágreiningur er í ríkisstj. um þetta mál eins og öll önnur. Það hryggir mig að vísu að minn gamli foringi skyldi láta hv. þm. Ólaf Ragnar Grímsson kúga sig með þeim hætti sem hann hér gerði, en það undirstrikar það sem hv. þm. Ólafur Ragnar Grímsson ætlaði sér að undirstrika, hver er húsbóndinn á heimilinu.



Þar sem þetta mun verða síðasti fundur þd. fyrir jólahátíðina vil ég nota þetta tækifæri til að þakka hv. þdm. ágæta samvinnu á þessu ári, samvinnu sem hefur verið öll til fyrirmyndar af þeirra hálfu og gert það að verkum að störf hafa gengið hér með slíkum ágætum sem raun ber vitni. Ég vil nota þetta tækifæri til að flytja hv. þdm. mínar innilegustu jóla- og nýársóskir um leið. Sömuleiðis flyt ég skrifstofustjóra Alþingis og öllu starfsfólki þingsins bestu jóla- og nýársóskir og þakka þeim gott samstarf og störf þess í hvívetna fram að þessum tíma. Þeim hv. þdm. sem um langan veg eiga heim að sækja óska ég góðrar heimferðar og heimkomu og vænti þess, að við megum öll heil hittast á næsta ári.



Herra forseti. Fyrir hönd okkar deildarmanna vil ég þakka góðar óskir forseta í okkar garð. Ennfremur þakka ég honum fyrir röggsama og skörulega fundarstjórn það sem af er þessu þingi. Þá vil ég og óska honum og fjölskyldu hans fyrir okkar hönd gleðilegra jóla og farsæls komandi árs. Ennfremur vil ég nota þetta tækifæri til að óska starfsfólki þingsins öllu gleðilegra jóla og farsældar á nýju ári. Ég vil biðja deildarmenn að staðfesta þessar óskir mínar með því að rísa úr sætum. - (Deildarmenn risu úr sætum.]



Ég vil þakka hv. 5. þm. Vesturl. fyrir hlý orð og góðar óskir í minn garð og fjölskyldu minnar og hv. þdm. fyrir að taka undir þær. Ég endurtek um leið mínar innilegustu jólaóskir til allra hv. þdm. og starfsfólks Alþingis. - Fundi er slitið.
Þingræður haldnar á Alþingi Íslendinga



Hinn 10. janúar 1983 var gefið út svohljóðandi forsetabréf: „Forseti Íslands gerir kunnugt: Ég hef ákveðið samkv. tillögu forsrh. að Alþingi skuli koma saman til framhaldsfunda mánudaginn 17. jan. 1983, kl. 14.00. Gert í Reykjavík, 10. janúar 1983 Vigdís Finnbogadóttir Gunnar Thoroddsen.



Ég þakka hæstv. forsrh. árnaðaróskir í garð okkar alþm. Jafnframt óska ég hæstv. ríkisstj., hv. alþm. og starfsliði Alþingis gleðilegs árs, þakka fyrir liðið ár og býð menn velkomna til starfa á nýju ári.



Mér hefur borist eftirfarandi bréf: „Reykjavík, 17. jan. 1983. Ritari þingflokks Sjálfstfl. hefur ritað mér á þessa leið: „Samkv. beiðni Eggerts Haukdals, 6. þm. Suðurl., sem vegna anna getur nú ekki sótt þing, leyfi ég mér með skírskotun til 138. gr. laga um kosningar til Alþingis að óska þess, að 1. varamaður hans, Siggeir Björnsson bóndi, taki á meðan sæti hans á Alþingi.“ Þetta er yður, herra forseti, hér með tilkynnt. Sverrir Hermannsson, forseti Nd.“ Siggeir Björnsson hefur áður átt sæti á Alþingi á þessu kjörtímabili og rannsókn kjörbréfs þá farið fram. Býð ég hann velkominn til starfa.